
	Comisia pentru buget, finanţe şi bănci
	
	Bucureşti,       14.11.2007 
Nr. 22/359


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr.571/2003 cu modificările şi completările ulterioare privind codul fiscal, cu care comisia noastră a fost sesizată în fond cu adresa Biroului Permanent nr. PL.x 419  din 28 mai 2007.
	PREŞEDINTE,

Aurel Gubandru

RAPORT

asupra propunerii legislative pentru modificarea şi completarea
Legii nr. 571/2003 cu modificările şi completările 

ulterioare privind codul fiscal

Cu adresa nr. PL.x 419 din 28 mai 2007, Biroul Permanent conform art.95 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 571/2003 cu modificările şi completările ulterioare privind codul fiscal.

 La întocmirea raportului s-au avut în vedere avizele favorabile ale Consiliului Legislativ, al Comisiei pentru agricultură, silvicultură, industrie alimentară şi servicii specifice şi al Comisiei pentru administraţie publică, amenajarea teritoriului şi echilibru ecologic.
Guvernul nu susţine adoptarea acestui act normativ.

Această propunere legislativă are ca obiect modificarea alin.(6) al art.258 din Legea nr. 571/2003 privind Codul fiscal, cu modificările şi completările ulterioare, precum şi introducerea după alin.(6) a unui nou alineat care stabileşte coeficientul de corecţie în funcţie de zona în care se încadrează localitatea unde este situat terenul.

Noutatea reglementării constă în aceea că se propune ca în cazul unui teren amplasat în extravilan, impozitul pe teren se stabileşte prin înmulţirea suprafeţei terenului exprimată în hectare, cu suma corespunzătoare stabilită în tabelul prevăzut la alin.(61) propus a se introduce la acelaşi articol.

Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  26  deputaţi, din totalul de 29 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost respinsă de Senat în şedinţa din data de 24 mai 2007.
Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii propunerii legislative pentru modificarea şi completarea Legii nr. 571/2003 cu modificările şi completările ulterioare privind codul fiscal, în şedinţa din data de 14.11.2007, comisia propune Plenului Camerei Deputaţilor respingerea , cu următoarea motivaţie:
În prezent, în temeiul prevederilor Legii nr. 571/2003, în cazul unei suprafeţe de teren amplasată în extravilanul localităţilor, impozitul pe teren se stabileşte prin înmulţirea suprafeţei terenului, exprimată în ha, cu suma corespunzătoare prevăzută de lege, iar rezultatul se înmulţeşte cu coeficientul de corecţie corespunzător rangului localităţii şi zonei.

Acest din urmă coeficient, care induce niveluri diferite ale impozitului pe teren, este stabilit prin lege, în mod diferenţiat, în funcţie de rangul localităţilor şi zonelor din cadrul acestora, şi poate fi cuprins între 0,90 pentru rangul V – aferent satelor componente ale comunelor şi satelor aparţinând municipiilor şi oraşelor şi 2,60 pentru rangul 0 – aferent municipiului Bucureşti.

O asemenea măsură fiscală are impact negativ asupra veniturilor bugetelor locale, în sensul reducerii acestora, iar în conformitate cu art. 8 din Legea administraţiei publice locale nr. 215/2001, trebuiau să fie consultate şi structurile asociative ale autorităţilor publice locale.
	PREŞEDINTE,

Aurel Gubandru
	SECRETAR,

Radu Cătălin Drăguş


             Expert parlamentar:
Ene Giorgiana

